Mentig      D Fahrt uff Ronda isch agstande und aschliessend dr Bsuech vom Teschtspiel gege Pellister Bitola. Es isch e scheeni Fahrt gsi ins Hinterland, Serpentine duruff durch die immer karger wärdendi Landschaft, zem Dail iber d Baumgränze uss. E glaini Schreggsekunde hämmer gha wo noch ere Biegig pletzlig drei wildi Ross(Gölä, sin das dini gsi?!) vor dr Cocha uff dr Stross gstande sin. In Ronda akoh, simmer uff's mol nimm so sicher gsi, ob mr ächtsch s Navi vom Roger Berbig  verwitscht hänn, es hett so nytt noch däm ussgseh wo uns s Internet hett welle Glaube mache iber die beriehmti Stadt. Des Rätsels Lösung isch denn aber zimmlig aifach gsi- mir sin im neye dail vo dr Stadt akoh und hänn denn schnäll ibere gfunde in historische Dail. Beidruggd hämmer unseri Fotiapparät fyyregnoh und alles fyr s virtuelle Fotialbum feschtghalte. Noch emene ussdeehnte Spaziergang dur das Städtli simmer ikehrt und hänn's uns no-nem Rainfall vom Obe vorhär guet goh loh. Frisch gsterggt simmer denn gen  San Pedro de Alcantar gondlet und hänn uns fascht e Stund z frieh deert igfunde. Nochdäm dr Mätzli und dr Steve d Fahne uffghängt gha hänn, isch denn dr Mannschaftsbus uff em Gländ igfahre. D Spieler, d Trainer und alli wo drzue gheere sin uns per Handschlag ko begriesse und hänn e glains Schwätzli ghalte mit uns.  Iber s Spiel gytt's nidd wirgglig vyl z verzelle, s isch jetzt nidd e Match gsi wo mr no in eme Johr in Erinnerig ha wärde. S Ainzig wo Memory Charaggter gha hett isch, wo dr Almerares s 6:1  erzyylt gha hett, dr Linesmen aber e Offside feschtgstellt gha hett und em Schiri und de derb reggalmierende Pellister Spieler und Betreuer, das aizaigt hett. Dr Schiri, wo s Gool aigentlig scho gäh gha hett, hett sich umentschiede und dr Gelabert sait em spanische Ref in baider Muettersprooch: Burro, Burro!(aha, Esel, die zweitti), was dä mit ere milde gääle Karte honoriert hett.  Aschliessend isch haimefaahre agsait gsi und e Glainigkaitt ässe, uff's Terässli hogge und ihr wissed scho.....      Zischtig    Am Zischtig hämmer beschlosse uff Ängland z fahre und das hämmer denn au gmacht.    Beidruggend dr Hügel, strange d Fahrt, kurz no nem Gränzibertritt iber d Landebahn vom Airport vo Gibraltar, luschtig d Brite, wo sich krampfhaft bemiehe ain uff Ängland z mache kurz vor Afrika. Es erstuunt dahär nidd das Affe zue de Vorzaigebewohner vo däm Stadt-Staat zelle. Dr Mätzli hett fyr uns grad e Guided Tour buecht mit eme Glaibüssli und so simmer dr Raihe noch alli  Sehenswürdigkaitte abgfahre(Europa Point, St.Michaels Cave, Siege Tunnels, Affefietterigsplätz), hänn brav unseri Foteli gmacht um denn e bitz in dr Stadt z flaniere, e glaine Imbiss zuenis z näh und vom Zollfreie Agebot(zwai nätti Glenrothes 1994) z profitiere.  Noch em akoh in Torremolinos hämmer uns zerscht e Apéro gönnt uff dr............., na ihr wissed scho, i will do nidd jedes mol wieder Eyre Fruscht ahaize mit Schilderige vo Ussichte und Temperature......    Beschtens präpariert simmer denn  zem Cas in sy Schnitzelcorner, wo grad bi uns hinter em Hotel behaimattet gsi isch, go teschte wie's denn um Portione und d Kochkünscht vo de Holländer bstellt isch. Fyr die neggschte paar Däg isch denn die Lokalideet kulinarisch, tämporär unseri Haimat worde. Gfiehrt wird das glaine Baizli vom Cas himself und sinere üsserscht charmante Frau, dr Mo. Dr Cas, e ehemolige Hells Angel mit de Kerpermass vom Felse vo Gibraltar und Händ wie Brootpfanne, hett uns denne sogly sy Könne demonschtriert und mir hänn  ryychlig Jenever und Bier zue uns gnoh, um das begiesse. So isch e wyttere isserscht scheene Daag z Änd gange, mit e paar luttstargg und luschtig undermolte Absagger uff dr........., jo genau deert.      Mittwuch    Do uns dr Trainer ins Training iglaade gha hett, simmer sim Ruef gfolgt und am Nomidaag uff's Trainingsgländ Marpafut noch Marbella gfahre. Irgendsone Dailzytt Spanioggel wo sich hett welle ko wichtig mache und uns vo dr Aalag verjaage, hett denn e derb's perseenligs  Waterloo erläbt, wo nem dr Marco Walker und dr Romain Crevoisier z verstoh gäh hänn, das mir vom Verain iglaade worde sin um mitzgnaisse und isch wie ne Hund mit izoogenem Schwanz drvogschliche, nix hett me an sy sälbschtherrlige Ufftritt vo vor e paar Minute me erinneret. So gail!  Wiederum isch uns die ganzi Mannschaft und dr ganzi Staff ko begriesse per Handschlag um denne d Iebigsainhaitte z starte. Dr Ussdrugg wo me am maischte gheert hett, isch Burro, Burro (Esel zem dritte)gsi, d Mitspieler hänn dr  Gelabert so uff d Schippe gnoh, wäge sim verbale Entglaiser vom Teschtspiel. Dr Trainer hett uns zue sich bätte und mit uns diskutiert während dr erschte Hälfti. Dr Franco hett s erscht mol wieder mit Ball trainiert und nid schlächt Gas gäh. Bim Flanggetraining isch denn, Mann höre und staune, dr Marque zu Heegschtform uffgloffe und hett ai Flangge um die anderi per Biccicletta und mit luutstarggem Gebrüll versänggt!!!!Dr Shaqiri und dr Alex hänns, wie mir au, nimme gseh und en aghaizt. Drno hetts no e Spiel  gäh und am Rand vom Spielfäld hänn dr Gegge Heitz und dr Jo e Form vo Fuessball-Boccia zem Beschte gäh mit em Nicola Vidovic als Ref und em Mätzli und em Steve als Ballebuebe.  Wieder in Torremolinos hämmer zerscht Znacht g'ässe bim Cas und drno ........, ok, das sitzt glaub mittlerwyyle!      Donschtig    Die lengschti Fahrt isch agstande, nämmlig die noch Granada. Deert hämmer welle go d Alhambra aluege. D Fahrt hett uns am Rand vo dr Sierra Nevada verbygfiehrt und d  Temperatur isch mergglig gsungge. S Thermometer hett denn schlussändlig no zäh Grad azaigt wo mir in Granada akoh sin und uns das maurische Bollwärgg mitsamt Palascht zu Gemüte gfiehrt hänn. Au das isch e sehr beidruggendi Gschicht gsi, nur die arrogante Spanier in ihr'ne nätte Neonweschte, hänn dr Gsamtidrugg e weng könne triebe, me hett sich fascht e bitz an e Haimspiel erinneret gfyyhlt.....  Alles in Allem hett's uns aber sehr gfalle. Me ka fascht nidd beschriebe, was me deert seht, denn irgendwie wärde  Wort dene Kunschtwärgg nidd grächt, drumm lueged das Ihr Bildmaterial kenned aluege, Ihr wärded denn verstoh was i main.  Drno business as usual. Uff dr Terasse sitzend und Aperöölend, hett's pletzlig vo unde uffe deent: "Hey atzge!"Wo mr aabeglueggt hänn, hämmer dr Marcus Meier(Ex Fanprojekt) und sini Fründin gseh. S Hallo isch dämentschprächend gross gsi und me hett sich in dr Bar e Cana und pfleggte Mojito gönnt, zämme.  Aschliessend ab zem Cas und Vollcas gäh!Dr Mätzli isch vo dr Mo kurzerhand  umdauft worde, wieso wisse mr nidd, är wohrschyns au nimm. Sie hett en uff all Fäll urpletzlig gfrogt: "Noch ein Scheneiverrrrrr, Manfrrrrrred?"  In däm Zämmehang wär vyllicht no z erwähne das an sällem Obe d Rächnig vo de Drinks fimfmol so hooch gsi isch, wie die vom Ässe....  Drno Hotel und......, siehe oben.      Frittig    Nach ussfiehrliger Hohlruumbehandlig und Wasserzuefuehr und sünnele uff dr Terasse(sorry) simmer uff San Pedro de Alcantar gfahre zum Spiel gege  Viking Stavanger. Die sin vo rychlig Supporter(wo vor Ort residiere) und ere aigene TV Station beglaittet worde. Dr Guschti hett uns vor em Spiel d Uffstellig verroote und es isch losgange. E alles in allem nidd wirgglig scheen azluegende Kick wo vo Ghässigkaitte präggt gsi isch und fascht ussgartet hätt. Nid ganz unschuldig do dra sin dr Gelabert(dä Esel-zem vierte)und dr Almerares gsi. In dr erschte HZ hänn vorwiegend Jungi gspielt und zer zwaitte sin dr Huggel, dr Frei, dr Abraham, dr Cagdas und dr Shaqiri  igwäggslet worde, was d Qualiteet vom Spiel mergglig gstaigeret hett. Nach schöne Goal vom Huggel, zwaimoll am Almerares und em Shaqiri hett das Spiel mit 4:0 gändet, was e grächts Resultat dargstellt hett, lutt zaigtem. Mir hänn uns vo dr nidd vollzählig awäsende Mannschaft und de Betreuer verabschiedet und sin haim um uns mental uff unsere letschte Obe an dr Playa Carihuela vorzberaitte.... Wo und wie waiss spötischtens jetzt jede uffmerggsame Lääser sälber. Zem Znacht hämmer nach de letschte Flaisch und  Härdepfel laschtige Dääg wieder mol eppis anders welle zue-n-ys näh, denn mir hänn alli amme schwer Kopfweh griegt vo dene Patatas...... Noch em Motto:"Probiere immer mal wieder was Neues", simmer zem Inder go Italiänisch ässe. Es isch eppe so uusekoh, wie me's hett kenne erwarte. Absolutte Höhepunggt: Dr uffbriehti Pulver Neskaffi, wo me uns als "Italian Espresso" verkauft hett. Brüller! Dr Räscht isch grad no gange, fyr e Inder main i.    Aschliessend........